Publication: Magyar Közlöny
Issue: MK-2001-111 (Year: 2001, Number: 111)
Era: 1990-2004
Section: szóló 91/2000. (XI. 24.) FVM rendelet (a továbbiakban: R.) 2. §-ának (3) bekezdése helyébe a következő rendelkezés lép:
Paragraph Index: 833

„6. § (1) A közraktári szerződés megkötését megelőzően a letevő kérelmet nyújt be az Agrárintervenciós Központhoz (a továbbiakban: AIK), amelyben meg kell jelölni az általa közraktározni kívánt bor mennyiségét, minőségét, fajtáját, valamint a felvenni kívánt hitelösszeget fehérbor, vörösbor és tokaji borkülönlegességek bontásban. Az AIK a rendelkezésre álló pályázható mennyiség figyelembevételével a pályázatokat a benyújtásuk sorrendjében bírálja el, és ígérvényt állít ki a letevő részére. Amennyiben az egy napon benyújtott pályázati kérelmeknek az igényelt mennyisége egy-egy borkategóriában meghaladja az AIK honlapján — a hét minden hétfőjén — közzétett pályázható borkeret mennyiségét, akkor arányos visszaosztásra kerül sor. Az ígérvény kézhezvételét követő 30 napon belül kell a letevő által benyújtott kérelemben foglaltak alapján a közraktári szerződést és a hitelszerződést megkötni. A hitelszerződés megkötését követő 8 napon belül köteles a letevő az AIK részére megküldeni a közraktári szerződést, az annak alapján megkötött hitelszerződést, továbbá a borász-szakértő csoport által készített jegyzőkönyv másolatát, amelynek hátoldalán a letevőnek nyilatkoznia kell arról, hogy a másolati példányok az eredetivel mindenben megegyeznek. Erről a tényről az AIK igazolást állít ki a kamattámogatás igényléséhez. Amennyiben az igazolás kiadásához szükséges iratokat a letevő hibásan, hiányosan vagy határidőn túl nyújtja be, az AIK az igazolás kiadására benyújtott kérelmet elutasítja.

Source: https://magyarkozlony.hu/hivatalos-lapok/977dfefcf7af72712810a3f4d55a45f1a7596dbe/dokumentumok/682ec075f0c0f93c33d24fe2b8c7666c9d29b4d2/letoltes